《夜行至香鱼馆》
明代·陶安

目送寒日坠，暮色变苍黄。近顾已昏冥，前店安可望。

游子且宵征，苦恨昼不长。雪深迷古道，车陷心愈忙。

缺月未出时，粲然众星光。四无鸡犬声，琼田白茫茫。

忽逢人夜语，为我指康庄。渐至香鱼馆，叩门灯照床。

主翁起迎劳，饮以壶中浆。笑问来何迟，吹火煮糗粮。

因知造物心，不使罹害伤。命途此可卜，力善何能量。

作者简介：（1315—1371）明太平府当涂人，字主敬。元顺帝至正四年举人。授明道书院山长，避乱家居。朱元璋取太平，安出迎，留参幕府，任左司员外郎。洪武元年任知制诰兼修国史，寻出任江西行省参知政事，卒官。有《陶学士集》。